《宿乳源均丰馆在五岭最高处冱寒特甚春有积雪人呼为小北京顶平敞四匝烟村然贫苦不堪言矣二首 其二》
明代·邓云霄

登高遥望长安日，此地人呼小北京。贫苦正怜村落破，冱寒真比帝王城。

桑麻不敌三冬雪，征戍尤勤四海兵。寄语道旁星使客，肯将民隐达承明。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。